:GyatonRare Texts of the Sakya Tradition
༄༅། །རྡོ་རྗེ་ཕུར་པའི་དབྱངས་རོལ་བརྗེད་ཐོ་བཞུགས་སོ།། ན་མོ་བུདྡྷ་དྷྭ་ཛ་ཡེ། རྡོ་རྗེ་ཕུར་པའི་ཆོ་ག་བྱེད་པའི་ཚེ། །རོལ་མོ་གསུམ་བརྡེག་ཕོག་པའི་དབྱངས་རྣམས་ནི། །ནམ་མཁའི་ལྷོ་ནུབ་རྟ་མགྲིན་སྒོ་མ་དང་། །ཡང་དག་བདེ་གཤེགས་སྒེག་ཅིང་ཧཱུྃ་སྒྲ་འབྱིན། །དཔལ་གྱི་རིང་ཐུང་བདག་ཉིད་འདོད་ཆགས་ཁྲོས། །ལྷག་མའི་བཅོམ་ལྡན་དང་པོ་ཕུད་རྣམས་སོ། །རོལ་མོ་ཉིས་བརྡེག་ཕོག་པའི་དབྱངས་རྣམས་ནི། །འཕགས་མཆོག་གཙོ་བོ་ཡབ་ཡུམ་ཧཱུྃ་མཛད་དང་། །དམ་རྫས་སྐྱེ་འགྲོ་དེ་དང་གཉིས་མེད་མ། །ཐམས་ཅད་དབང་བསྡུད་ཛཿསྤྲུལ་ཤྭ་ན་རིང་། །ས་བདག་མ་དང་བྱང་ཆེན་བྱང་ཆུང་ངོ་། །གསུམ་བརྡེག་ཉིས་བརྡེག་ཐམས་ཅད་ལན་ཅན་ཡིན། །འཕགས་མཆོག་མ་ལ་དབྱངས་བྱེད་ན། །ས་མ་ཡ་སཏྭཾ་ཞེས་པའི་རྗེས། །ཉིས་བརྡེག་ལན་ཅན་ལེན་པ་ཡིན། །སྐྱེ་མེད་མ་ལ་བཞི་བརྡུང་གསུམ། །དེ་རྗེས་དྲུག་བརྡེག་དེ་ནས་ནི། །ལེན་ཆུང་གཅིག་དང་ལེན་ཆེན་གཅིག །སླར་ཡང་དེ་བཞིན་བྱས་ལ་བཞག །དམ་ཚིག་ཆེན་པོའི་དབྱངས་གསར་ལ། །འཐེན་རྐང་གསུམ་དང་དགུ་བརྡུང་གསུམ། །དེ་རྗེས་ལེན་ཆུང་ལེན་ཆེན་ནོ། །སླར་ཡང་དེ་བཞིན་བྱས་ལ་བཞག །དམ་ཚིག་ཆེན་པོའི་འཆམ་དབྱངས་ལ། །འཐེན་རྐང་གསུམ་དང་དེ་རྗེས་སུ། །གསུམ་བརྡེག་ལན་ཅན་ལེན་པ་ཡིན། ཧེ་རུ་ཀ་ཡི་གནས་བཅུ་ལ། །བཞི་བརྡེག་གསུམ་དང་དེ་རྗེས་སུ། །ལེན་ཆུང་ལེན་ཆེན་གཅིག་བརྡེག་གོ །བླ་མེད་མ་ལ་ཉིས་བརྡེག་གཅིག །དེ་རྗེས་གསུམ་བརྡེག་དེ་རྗེས་སུ། །ཉིས་བརྡེག་གཅིག་རྣམས་བརྡེག་པ་ཡིན། །གྲུ་གསུམ་མཐིང་ཆེན་མ་ལ་ནི། །དགུ་བརྡེག་ལན་ཅན་ལེན་པ་ཡིན། །དཀྱིལ་འཁོར་ཕྱི་རིམ་མ་ལ་ནི། །འཐེན་རྐང་གསུམ་དང་ཉེར་གཅིག་བརྡེག །དེ་རྗེས་ལེན་ཆུང་ལེན་ཆེན་གཅིག །སླར་ཡང་དེ་བཞིན་བརྡེག་པ་འོ། །ཤྭ་ན་མ་ཡི་དབྱངས་ཐུང་ལ། །ཆེ་བ་གཉིས་དང་ཆུང་བ་གསུམ། །དེ་འདྲ་ཐང་གསུམ་བྱས་པའི་མཐར། །ཆེ་བ་གཅིག་ནི་བརྡེག་པ་ཡིན། །དེ་ཡི་ལས་མཁན་མ་ལ་ནི། །ཆེ་ཞིང་དལ་གཉིས་ཆེ་མྱུར་གསུམ། །སླར་ཡང་དེ་བཞིན་བྱས་པའི་རྗེས། །ཆེ་གཉིས་དེ་རྗེས་ལེན་གཉིས་བརྡེག །དེ་ནས་བཅུ་བཞི་བརྡེག་གི་རྗེས། །ཆེ་བ་གསུམ་ནི་བརྡེག་པ་འོ། །ལྷག་མའི་མགོར་ནི་རོལ་མོ་རྣམས། །བཅམས་ལ་བདུན་བརྡུང་གསུམ་གྱི་རྗེས། །ཆེ་བ་གཅིག་ནི་བརྡེག་པ་ཡིན། །ཁྲོ་བས་ཁྲོ་བོའི་དབྱངས་རོལ་ལ། །གོང་བཞིན་རྗེས་སུ་ཆེམས་བརྡུང་དང་། །དེ་ནས་གསུམ་བརྡེག་ལན་ཅན་ནོ། །དང་པོ་པདྨ་འབྱུང་གནས་ལ། །རོལ་མོ་བཞི་བརྡུང་གསུམ་ཡིན་ནོ། །དཔལ་ཆེན་འཁོར་གྱི་ཕོ་ཉ་ལ། །བཞི་བརྡུང་ཇེ་མྱུར་བཏང་རྗེས་སུ། །ཆེམས་བརྡུང་བྱས་རྗེས་གསུམ་བརྡེག་ནི། །ལན་དང་བཅས་པ་ལེན་པ་འོ། །ཚུལ་འདིའང་སྔགས་འཆང་ཆོས་ཀྱི་རྗེ། །ངག་དབང་ཀུན་དགའ་རིན་ཆེན་གྱི། །གསུང་རྒྱུན་འཛིན་པའི་གསུང་བཞིན་དུ། །བཀོད་འདིས་དོན་གཉེར་ཀུན་དགེས་ཤོག །ཅེས་པ་འདི་ཡང་འཁོན་རིགས་ཤཱཀྱའི་བཙུན་པ་ངག་དབང་ཀུན་དགའི་མིང་ཅན་གྱིས་བྲིས་པའོ།། མངྒ་ལཾ།། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
རྡོ་རྗེ་ཕུར་པའི་དབྱངས་རོལ་བརྗེད་ཐོ།

:GyatonRare Texts of the Sakya Tradition